Tref-en-trap eis man (47) | Netwerk24
Tref-en-trap eis man (47)
'n Middeljarige man het Dinsdagaand (5 Februarie) in Baden Powellrylaan buite Macassar in 'n tref-en-trap-botsing omgekom.
Die oorledene is bekend as Sakhele Lango (47) van Makhaza.
Sy lyk is na bewering in Baden Powell naby Macassar-weg aangetref.
'n Sekerheidsbeampte vertel dat hy Dinsdagaand tussen 21:00 en 22:00 oor die voorval ingelig is nadat 'n kennis verby die toneel waar die man se liggaam gelê het, gery het.
Hy het hom onmiddellik na die toneel gehaas.
'n Wetstoepassingsbeampte het ook op die voorval gereageer.
"Deur die jare het ek al alles gesien, en ek het geweet wat om te doen," het die sekerheidsbeampte gesê.
Nadat hy bevestig het dat die man nie meer asem haal nie, het hy die polisie en nooddienspersoneel ontbied.
Volgens 'n Macassar-polisiewoordvoerder het paramedici die slagoffer op die toneel dood verklaar. Naasbestaandes van die oorledene is onmiddellik opgespoor nadat 'n adres op 'n vullisdrom wat hy gestoot het, gevind is. 'n Tante het die oorledene uitgeken.